CELEX: 32020D1114
Language: lv
Date: 2020-07-23 00:00:00
Title: Padomes Īstenošanas lēmums (ES) 2020/1114 (2020. gada 23. jūlijs), ar ko apstiprina grozījumus Eurojust reglamentā

29.7.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 244/13
               
            
         PADOMES ĪSTENOŠANAS LĒMUMS (ES) 2020/1114
         (2020. gada 23. jūlijs),
         ar ko apstiprina grozījumus Eurojust reglamentā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/1727 (2018. gada 14. novembris) par Eiropas Savienības Aģentūru tiesu iestāžu sadarbībai krimināllietās (Eurojust) un ar ko aizstāj un atceļ Padomes Lēmumu 2002/187/TI (1), un jo īpaši tās 5. panta 5. punktu,
         ņemot vērā Eurojust reglamentu (2), kas tika pieņemts 2019. gada 20. decembrī,
         tā kā:
         
                     (1)
                  
                  
                     Saskaņā ar Regulas (ES) 2018/1727 5. panta 5. punktu un Eurojust reglamenta (“reglaments”) 18. pantu Eurojust kolēģija (“Kolēģija”) var grozīt reglamentu, ievērojot to pašu procedūru kā tā pieņemšanai, pēc Valdes vai vienas trešdaļas Kolēģijas locekļu priekšlikuma. Šādi reglamenta grozījumi ir jāapstiprina Padomei ar īstenošanas aktiem.
                  
               
                     (2)
                  
                  
                     Saskaņā ar Regulas (ES) 2018/1727 5. panta 5. punktu Kolēģija 2020. gada 14. jūlijā apstiprināja reglamenta grozījumu projektu.
                  
               
                     (3)
                  
                  
                     Reglamenta grozījumi būtu jāapstiprina Padomei.
                  
               
                     (4)
                  
                  
                     Dānijai Regula (ES) 2018/1727 nav saistoša, un tādējādi Dānija nepiedalās šā lēmuma, ar kuru īsteno Regulu (ES) 2018/1727, pieņemšanā un piemērošanā.
                  
               
                     (5)
                  
                  
                     Īrijai Regula (ES) 2018/1727 ir saistoša, un tādējādi Īrija piedalās šā lēmuma, ar kuru īsteno Regulu (ES) 2018/1727, pieņemšanā un piemērošanā,
                  
               IR PIEŅĒMUSI ŠO LĒMUMU.
         
            1. pants
            Ar šo tiek apstiprināti grozījumi šim lēmumam pievienotajā Eurojust reglamentā.
         
         
            2. pants
            Šis lēmums stājas spēkā tā pieņemšanas dienā.
         
         
            Briselē, 2020. gada 23. jūlijā
            
               
                  Padomes vārdā –
               
               
                  priekšsēdētājs
               
               M. ROTH
            
         
         
            (1)  OV L 295, 21.11.2018., 138. lpp.
         
         
            (2)  OV L 50, 24.2.2020., 1. lpp.
         
      
      
         
            PIELIKUMS
            GROZĪJUMI EUROJUST REGLAMENTĀ
            
               EUROJUST KOLĒĢIJA,
            ņemot vērā Līgumu par Eiropas Savienības darbību un jo īpaši tā 85. pantu,
            ņemot vērā Eiropas Parlamenta un Padomes Regulu (ES) 2018/1727 (2018. gada 14. novembris) par Eiropas Savienības Aģentūru tiesu iestāžu sadarbībai krimināllietās (Eurojust) un ar ko aizstāj un atceļ Padomes Lēmumu 2002/187/TI (1) (turpmāk – “Eurojust regula”), un jo īpaši tās 5. panta 5. punktu,
            ņemot vērā Eurojust reglamentu (2), ko Padome apstiprinājusi ar 2019. gada 19. decembra Īstenošanas lēmumu (ES) 2019/2250 (3) un Kolēģija pieņēmusi 2019. gada 20. decembrī (turpmāk – “reglaments”), un jo īpaši tā 2., 3., 5. un 18. pantu,
            tā kā:
            saskaņā ar Eurojust regulas 5. panta 5. punktu un reglamenta 18. pantu, Kolēģija var grozīt Eurojust reglamentu, ievērojot to pašu procedūru kā tā pieņemšanai pēc Valdes vai vienas trešdaļas Kolēģijas locekļu priekšlikuma. Visi grozījumi tiek izdarīti ar divu trešdaļu Kolēģijas locekļu balsu vairākumu. Ja vienošanos nevar panākt ar divu trešdaļu locekļu balsu vairākumu, lēmumu pieņem ar vienkāršu balsu vairākumu nākamajā Kolēģijas sanāksmē.
            Dalībvalstis, reaģējot uz Covid-19 pandēmiju, ir veikušas vairākus preventīvus un ierobežojošus ārkārtas pasākumus. Minēto pasākumu dēļ Kolēģijas locekļu dalība klātienē Kolēģijas sanāksmēs Eurojust telpās vai citviet ir ļoti apgrūtināta vai neiespējama. Tādējādi ir problemātiski panākt Reglamenta 6. panta 1. punktā prasīto kvorumu, un Kolēģijai ir apgrūtināta oficiālo sanāksmju sasaukšana un lēmumu pieņemšanas nodrošināšana.
            Lai nodrošinātu iestāžu darbības nepārtrauktību, ir radusies nepieciešamība reglamentā paredzēt iespēju ļaut Kolēģijai sasaukt sanāksmes, izmantojot tehniskus līdzekļus, tostarp ar videokonferences starpniecību, tādu ārkārtas notikumu vai apstākļu gadījumā, kurus Kolēģijas locekļi nevar ietekmēt un kuru dēļ Kolēģija nevar sasaukt sanāksmi saskaņā ar reglamenta 2. un 3. pantu, 5. panta 2. punktu un 6. panta 1. punktu,
            IR PIEŅĒMUSI ŠO LĒMUMU.
            
               1. pants
               Reglamenta grozīšana
               Reglamenta 2. pantu groza šādi:
               
                            
                        
                        
                           pievieno jaunu 13. punktu:
                           
                              “Saskaņā ar šā reglamenta 5. panta 2. punkta otro daļu Kolēģijas sanāksmes priekšsēdētāja ievēlēšanai var sasaukt, izmantojot tehniskus līdzekļus, tostarp ar videokonferences starpniecību. Minētie tehniskie līdzekļi nodrošina iespēju Kolēģijas locekļiem balsot anonīmi elektroniskā balsošanā, garantējot konfidencialitāti un ļaujot verificēt viņu dalību attiecīgajā procesā. Pārējie šā panta noteikumi attiecas uz šīm sanāksmēm mutatis mutandis.”;
                           
                        
                     reglamenta 3. pantu groza šādi:
               
                            
                        
                        
                           panta 3. punktu aizstāj ar šādu:
                           
                              “Neskarot šā panta 4. punktu, priekšsēdētāja vietnieku vēlēšanām mutatis mutandis piemēro šā reglamenta 2. panta 3.–13. punktā izklāstīto priekšsēdētāja vēlēšanu procedūru.”;
                           
                        
                     reglamenta 5. pantu groza šādi:
               
                            
                        
                        
                           panta 2. punktam pievieno šādu otro daļu:
                           
                              “Tādu ārkārtas notikumu vai apstākļu gadījumā, kurus Kolēģijas locekļi nevar ietekmēt (force majeure), un ja Kolēģija nevar sasaukt sanāksmi saskaņā ar šā reglamenta punkta prasībām, Kolēģija saskaņā ar šā reglamenta 7. pantu var nolemt sasaukt sanāksmes, izmantojot tehniskus līdzekļus, tostarp ar videokonferences starpniecību. Šāda pasākuma norises ilgumu nosaka ar Kolēģijas lēmumu. Minēto Kolēģijas lēmumu var atjaunot, ja ārkārtas notikumi vai apstākļi (force majeure) turpinās. Kolēģijas sanāksmes šādi var sasaukt ar noteikumu, ka pieejamie tehniskie līdzekļi ļauj identificēt Kolēģijas locekļus un dod tiem iespēju piedalīties diskusijās, nodrošinot koleģialitāti apspriedēs. Minētajām sanāksmēm mutatis mutandis piemēro šā reglamenta 5. un 6. panta noteikumus.”
                           
                        
                     
            
               2. pants
               Stāšanās spēkā un publicēšana
               Šie Eurojust reglamenta grozījumi stājas spēkā to pieņemšanas dienā.
               Šos reglamenta grozījumus publicē Eiropas Savienības Oficiālajā Vēstnesī.
            
            
               (1)  OV L 295, 21.11.2018., 138. lpp.
            
            
               (2)  OV L 50, 24.2.2020., 1. lpp.
            
            
               (3)  OV L 336, 30.12.2019., 309. lpp.